
Til døtrene mine




Idet døren lukker seg og du og jeg er alene i rommet, står du fremdeles og ser på meg. Du kommer ikke bort, står bare midt på gulvet med vidåpne øyne. «Mamma», gråter du. Jeg vil strekke meg mot deg, men greier knapt å løfte armen. Bakhodet mitt er varmt, og det er vått nedover ryggen, jeg skimter deg bare så vidt gjennom tåken, det prikker og lyner for øynene. Jeg vil stryke deg på kinnet, holde deg, snakke til deg. «Gjem deg», hvisker jeg.

Vi skulle egentlig ikke ha fått deg, pappaen din og jeg. Det var søsteren din som var ønsket og planlagt. Hun skulle vært enebarn, men så kom det enda en baby. Jeg vet ikke hvordan det skal gå med deg nå, og hva når du blir voksen? Det kjennes som om rommet begynner å gå rundt, enda jeg ligger helt stille, og tåken foran øynene blir stadig tettere. Da hører jeg skritt over gulvet. Vi skulle nøyd oss med ett, tenker jeg igjen, og jeg prøver å se hva som foregår, men alt er svart. «Mamma!» roper du med en stemme langt borte fra. «Mamma! Mamma!» Du har gjort som jeg sier, håper jeg, løpt inn i stuen og gjemt deg i teltet ditt.

Da skikkelsen kommer tilbake, er du for lengst borte for meg.

Mia tok dødsbudskapet med en klype salt. Hun hadde vært sent ute med å hente Markus i barnehagen, og da mobilen ringte, hadde trafikken på motorveien omsider begynt å gli. Vindusviskerne gikk for fullt. Dette var en av de uberegnelige septemberdagene der en lummer sensommervarme hadde fått bergenserne til å ane fred og ingen fare, før de ble overrasket av en regnskur likevel.

«Det har skjedd en katastrofe», sa Stine.

Det var ingen grunn til å tro at katastrofen var av det alvorlige slaget. Kanskje manglet søsteren et krydder til tikka masalaen, eller så trengte lammekjøttet litt lengre tid enn beregnet på å bli mørt.

«Ligger du dårlig an med maten?» spurte hun, la seg over i venstre veibane og tok en pastill. «Passer det egentlig ikke at vi kommer?»

Middagsinvitasjonen hadde Mia tolket som at Stine prøvde å vise henne omsorg. Kanskje tvilte hun på om lillesøsteren kom til å klare seg uten Simen i de månedene han skulle bistå i etableringen av en ny, kommunal IT-løsning oppe i Harstad. Det søsteren ikke forsto, var at Mia ikke hadde noen som helst problemer med å drifte en psykologpraksis og samtidig være alenemor for en toåring. Invitasjonen var nok snarere et uttrykk for at Stine ønsket å være involvert i livet hennes, enn at Mia faktisk trengte å bli hjulpet.

«Klart det passer at dere kommer», sa Stine. «Men jeg prøver å fortelle deg at det har skjedd noe grusomt!»

«Hva da?»

«Pernilla er myrdet!»

Mia hadde passert både leddbussen og den gamle Yarisen og la seg tilbake i høyre fil igjen. Hun flyttet lyden bort fra anlegget og satte airpodsene i ørene. Hun ville nødig at Markus skulle bli traumatisert av hva tanten kunngjorde over bilens høyttaleranlegg.

«Hva er det du sier?»

«Jeg er hundre og ti prosent sikker på at Pernilla er myrdet!» hulket Stine.

«Nå tuller du», sa Mia.

Enkelte av søsterens venninner var lettere å huske enn andre. På sommeravslutningen til Mias nevø hadde Pernilla fremstått nærmest som en kjendis. Flere av mødrene hadde skrytt av kakene hun hadde tatt med, de inneholdt visstnok ikke annen søtning enn dadler. Stines bestevenninne Charlotte, som var helsesekretær og opptatt av alt som var sykdomsforebyggende, hadde prøvd å overtale Mia til å smake på dem. Selv om Mia for lengst hadde lagt tvangslidelsen hun hadde slitt med i mange år, bak seg, var det kanskje ikke så rart at en vane eller to hang igjen. En av dem var at hun alltid spiste hjemme før hun dro på tilstelninger, fordi hun var redd for bakterier i maten som ble servert.

«Er Pernilla hun svenske? Hun med den matbloggen om kortreist mat, som jeg traff på Lukas sin avslutning?»

«@pernillaunprocessed», presiserte Stine. «Og uprosessert er ikke det samme som kortreist, Mia.»

«Er det sønnen hennes som har spesielle behov?» spurte Mia. «Han som går i klassen til Lukas?»

«Ja», sa Stine. «Men det er altså full utrykning her ute, jeg ser blålysene fra kjøkkenvinduet.»

Hun fortalte at Pernillas plen var full av mennesker i hvite drakter, og at politifolkene hadde dradd gardinene for både kjøkken- og stuevinduene.

«Det ser ut som en påskekrim der borte. Jeg vet ikke hva jeg skal gjøre …»

At Stine var redd, var åpenbart, det hørtes ut som om hun hyperventilerte.

«Sett deg ned og pust rolig», sa Mia. «Det kan hende du trekker forhastede slutninger. Kan vi ikke heller undersøke saken nærmere når jeg kommer?»

«Ikke lek psykolog med meg», hikstet Stine.

«Men det er ikke rart om du er i sjokk, hvis dette stemmer.»

Om søsteren ikke nødvendigvis overdramatiserte med vilje, var det i hvert fall nødt til å dreie seg om en kraftig misforståelse. Det kunne hende Pernilla var syk eller skadet, men mest sannsynlig dreide utrykningen seg om noen helt andre. Såpass bakkekontakt hadde Mia at hun i hvert fall ikke trodde at en helt vanlig tobarnsmor var blitt myrdet i hjemmet sitt en mandagsettermiddag i et av byens minst belastede strøk.

«Jeg er hos deg om et kvarter», sa hun. «Da kan vi snakke rolig sammen og kanskje ringe til Pernilla for å finne ut hva som egentlig har skjedd.»

 

Den siste delen av kjøreturen valgte Mia ironisk nok å lytte til en true crime-podkast. Hun satte telefonen på lydløs og fant frem den nyeste episoden av Crime Date, som hun hittil bare hadde rukket å høre halve av.

Hvor mange år hun hadde fulgt den amerikanske podkasten, husket hun ikke. I dag snakket det kriminteresserte ekteparet om en kvinne som hadde hyret inn en leiemorder for å drepe moren til datterens fremste cheerleader-konkurrent. «Hvis moren din dør, blir du ukonsentrert i konkurransen, og vinnersjansene dine stuper», forklarte kvinnen. «You’re kidding me», kommenterte ektemannen.

Det var ikke bare forbrytelsene i seg selv som engasjerte Mia. Minst like mye var det måten ektefellene drøftet sakene seg imellom på. Kvinnen presenterte faktaopplysningene, og mannen kommenterte og stilte naive spørsmål. Innimellom snakket de om hunder som måtte luftes, unger som måtte kjøres på trening, TV-serier. Når hun lyttet, følte Mia nærmest at hun satt mellom det småpratende ekteparet i sofaen.

Da hun hadde tatt av fra motorveien og nærmet seg Helleneset, skrudde hun av lyden. Oppbudet av utrykningskjøretøy ved den røde eneboligen var akkurat så stort som søsteren hadde beskrevet. Hun senket farten idet hun passerte en ambulanse med bakdøren åpen og blålysene på, tre politibiler sto parkert inntil fortauet.

Noen minutter senere hadde hun kjørt opp bakken og rygget inn på gjesteparkeringsplassen nedenfor Stines rekkehus, men hun ventet med å gå ut. Hun ville først sjekke nettavisen. Hun leste den øverste nyhetsnotisen to ganger og kjente en kulde bre seg langs ryggsøylen.

For Lars kunne ikke funnet av den døde kvinnen i en enebolig i Ytre Sandviken ha kommet på et mer ubeleilig tidspunkt. Da telefonen ringte, sto han ved kjøkkenbenken og hakket løk, med Emma i vippestolen ved siden av. Han hadde likevel ikke annet valg enn å ta den. Lederen for Drapsavsnittet plaget sjelden sine underordnede etter arbeidstid med mindre det var kritisk.

«Jeg står og lager middag», sa Lars.

«Det gjorde avdøde også», sa Ervik. «Beklager at jeg forstyrrer deg, men en svensk tobarnsmor, førti pluss, er funnet ihjelslått på sitt eget kjøkken mens hun kokte pizzafyll.»

Han la til at offeret ennå ikke var formelt identifisert, men at det etter alt å dømme var snakk om en kvinne ved navn Pernilla Larsen-Lindholm, bosatt ute i Helleveien. Mens Lars fullførte løkhakkingen, spurte han om det kunne være snakk om et innbruddsforsøk som hadde gått galt.

«Drapet er definitivt personlig motivert», sa Ervik.

Lars skjøv løken over i stekepannen og tok fatt på sellerien.

«Kjør på», sa han.

«Offerets bakhode har blitt slått med stor kraft mot hjørnet av kjøkkenbenken», sa Ervik. «I tillegg har noen gått løs på henne med en pizzakutter.»

«Et pizzahjul?»

«Nei», sa Ervik. «En av disse digre greiene med avrundet knivblad og dobbelt håndtak. Et slikt som gjør at kokken kan dra nytte av hele kroppsvekten i oppskjæringen.»

Lars så ned på kniven han selv holdt i hånden, og prøvde å bli kvitt bildene som dukket opp i hodet.

«Dessuten hadde offeret noe i munnen», fortsatte Ervik. «Men det tar vi når du kommer.»

Emma hadde mistet smokken på gulvet, men da han prøvde å gi den tilbake til henne, presset hun leppene sammen. Lars løftet henne opp og tok henne med bort til vinduet. Nede i svingen var en nabo i ferd med å spyle søppelkassene.

«Var det noen vitner?» spurte han.

Ervik fortalte at det var uvisst hvorvidt avdødes sønn hadde vært på kjøkkenet eller sittet i et leketelt i stuen da drapet skjedde. Han hadde blodflekker på klærne, men var fysisk uskadd.

«Han er funksjonshemmet», sa Ervik. «Syv år, men ute av stand til å redegjøre for noe som helst.»

«Funksjonshemmet?» spurte Lars og strøk Emma over det dunete hodet.

«Ja, han har en eller annen utviklingsforstyrrelse», sa Ervik. «Det var for øvrig guttens far som meldte fra til politiet. Han ringte inn litt før klokken fire og forklarte at han fant døren ulåst og konen død da han kom hjem fra jobben. Guttungen satt visstnok i stuen, i et leketelt.»

«Stakkars», sa Lars. «Vet vi hva han har fått med seg?»

«Han kan knapt nok snakke», sa Ervik. «Hvis han har vært vitne til drapet, skal det godt gjøres å få noe ut av ham.»

Lars nappet noen urteblader fra potten i vinduet. Basilikumrestene på fingertuppene duftet blomster. Han lot Emma lukte, men hun snudde hodet vekk.

Ervik presiserte at selv om det var prematurt å anta noe som helst på dette stadiet, gikk det an å håpe at saken, rent etterforskningsteknisk, ikke ville vise seg å være blant de mest komplekse. Lars hadde jobbet lenge nok ved Drapsavsnittet til å vite hvilken forespørsel sjefen drev og bygget opp til. Problemet var bare at han nødig ville gå på en ny smell. Det var ikke uten grunn at Katrine hadde havnet til sengs med lærerkollegaen etter julebordet knappe to år før. Da hun og Lars bestemte seg for å starte på nytt og hun ble gravid med Emma noen måneder senere, hadde han lovet både seg selv og henne aldri å bli så oppslukt av jobben at han forsømte henne en gang til.

«Vi er inne i en babyboble her», sa han. «Emma er bare et halvt år, og du vil ha meg som politifaglig etterforskningsleder?»

«Jepp», sa Ervik.

Emma begynte å sutre og vri seg i armene hans.

«Hun er sikkert sulten!» ropte Katrine fra stuen.

«Som vi begge vet, er langt fra alle drapssaker rocket science», fortsatte Ervik.

«Du tror det kan være ektemannen?» spurte Lars mens han bar Emma inn til moren.

«På dette stadiet skal vi naturligvis ikke tro noe som helst», sa Ervik. «Men saken er at jeg uansett trenger en erfaren etterforskningsleder som kan sikre en effektiv prosess og en etisk god håndtering av alle involverte, inkludert den hjerneskadde gutten og storesøsteren hans», sa Ervik. «Hun er tolv.»

Lars merket seg ordet «erfaren», han var jo det. Men hva om saken ble ekstra krevende? Det fantes flerfoldige eksempler på etterforskningsledere som hadde latt tunge saker ødelegge privatlivet sitt.

«Jeg kan ikke stå midt oppi en drapssak når jeg skal ut i pappaperm», sa han. «Det er bare tre måneder til. Permisjonen min begynner i desember.»

«Da får vi naturligvis noen andre til å overta for deg», sa Ervik. «Men hva om du heller tenker omvendt? Benytter sjansen til å ta litt ekstra ansvar nå som du har fruen gående hjemme?»

Sjefen hadde for så vidt et poeng. Det kunne bli enda vanskeligere å kombinere et tungt etterforskningsansvar med farsrollen den dagen Emma begynte i barnehagen og Katrine skulle returnere til jobb. Så lenge hun var hjemme med Emma, slapp han dessuten å bekymre seg for den skjeggete sørlendingen hun senere kom til å treffe daglig.

«Jeg er så klart åpen for å gå inn i teamet», sa Lars. «Men saken er jo høyprofilert, og jeg har familien å tenke på.»

Han hørte sjefen puste tungt i den andre enden.

«Hva om du i stedet går inn som hovedetterforsker? Og at jeg tar det formelle ansvaret for å lede teamet?»

«Jeg vet ikke helt …», begynte Lars.

«Hva sier du?» spurte Ervik. «Jeg har ikke hele dagen.»

Selv om heller ikke rollen som hovedetterforsker var småtterier, og Ervik åpenbart kom til å ha forventninger til innsatsen hans, gikk det an å håpe at belastningen ikke ville bli uoverkommelig. Og han savnet kicket, den følelsen det ga å være den som var tettest på etterforskningsarbeidet. Etter en rask overveielse tok han beslutningen:

«Det skal nok gå bra», sa han.

 

«Er du klar?» spurte Ervik da de kort tid etter sto på plenen utenfor åstedet. Solen hadde tittet frem igjen etter regnbygene og varmet opp luften så det dampet av bakken. «Tenk at vi står her i bare skjorteermene. Den første dagen i september.»

«Det kalles vel sensommer», sa Lars.

Ervik så rundt seg.

«Fint strøk», kommenterte han.

Lars hadde alltid syntes at det var noe forfriskende med Ytre Sandviken. Kanskje var det den stadige utskiftningen av handelshøyskolestudenter som gjorde området så levende. Høyhuset fra 60-tallet var et ruvende landemerke, selv om det riktignok ikke kunne sees fra familien Larsen-Lindholms hage.

«Hadde det ikke vært for at Katrine synes Åsane er mer barnevennlig, kunne vi lett ha endt opp her ute selv», sa Lars.

Drapsofferets rødmalte enebolig, etter alt å dømme bygget i samme tiår som Handelshøyskolen, var representativ for bebyggelsen ellers. Nøktern i stil og størrelse, plassert på en forholdsvis liten tomt rett ut mot områdets nerve: den jevnt trafikkerte Helleveien. Men utsikten mot Byfjorden var formidabel, og om sommeren ble de lokale badeplassene fylt opp av mennesker fra hele byen.

«De har et moseproblem», sa Ervik og sparket borti muren inn mot nabotomten.

«Men ingen knuste vinduer eller tegn til innbrudd», slo Lars fast. «Det ser forresten ikke ut til at de har hatt så mye tid til å stelle i hagen.»

«Bare vent til du ser kjøkkenet», sa Ervik.

På vei inn la Lars merke til dørskiltet. Det liknet det Katrine hadde kjøpt på nettet. En stor glassplate med «Velkommen til familien Larsen-Lindholm» gravert i en naiv font. Nedenfor var det en strektegning av en mann, en kvinne, en gutt og en jente.

 

I stuen var det ingenting som vitnet om en voldsepisode. Lars la merke til de sandfargede lingardinene og eikegulvet. Det luktet svakt av roser, kanskje en luftfrisker. Den hjemmekoselige stemningen gjorde erkjennelsen som meldte seg hver gang han sto på et åsted, ekstra brutal: hvor lite trygg menneskers hverdag egentlig er. Hvordan alt kan bli revet i stykker på et blunk.

«En gang speider, alltid speider?» sa Ervik.

Vitsen var myntet på krimteknikeren som jobbet med å ta leketeltet fra hverandre slik at det kunne sendes til analyse hos Rettsmedisinsk. Kjetil smilte, men tok ikke øynene fra teltstengene han holdt på med å legge oppå den foldede teltduken.

«Barna, hva har skjedd med dem?» spurte Lars.

«De er plassert hos bestemoren foreløpig», svarte Ervik og ristet sørgmodig på hodet.

Først da de nærmet seg kjøkkendøren, kjente Lars at roseduften hadde et islett av jern, det rev i nesen. Kriminalteknikeren som hadde fulgt dem bort, ba dem om å bli stående i døråpningen. Alt var uansett dokumentert med bilder og bodycam, men det gjaldt å unngå kontaminasjon.

«Marmorbenk», kommenterte Ervik. «Stilig kjøkkeninnredning også. Det skal de ha, det ser ut som noe designgreier.»

Blodet hadde rent fra benkeplaten og ned på gulvet, på skuffeseksjonen var det mørkerøde striper som delvis hadde størknet. Ervik nikket mot den døde kvinnen. Hun var blond, trodde Lars, men håret var mørkt av blod. Bare deler av lesjonen var synlig, men i toppen av skallen gapte et søkk imot ham, og hårtjafsene ble holdt sammen av noe geléaktig som også hadde sprutet utover gulvet.

«Hjernemassen har ikke koagulert ennå», kommenterte han.

Skaden i bakhodet hadde gitt noen bloduttredelser i øyepartiet, eller så hadde noen gitt henne et par skikkelige blåveiser før hun døde. Den mintgrønne genseren var mørkerød i halsregionen, og den lyse dongeribuksen hadde store blodflekker.

«Vakker dame», sa Ervik lakonisk. «Bare synd vi skulle møtes på denne måten.»

Det var da Lars så det.

«Hva er det med munnen hennes?» spurte han.

Leppene var nesten svarte, og i forlengelsen av hver munnvik løp en dyp flenge, helt bort til øret.

«Pizzakutteren», svarte Ervik og pekte på noe som lå på gulvet ved siden av henne. Både treskaftet og metallbladet var blodig.

Nå ble Lars oppmerksom på åpningen mellom leppene. Den gapte imot ham, brunsvart.

«Er det jord?»

«Munnen er stappet full», sa Ervik. «Blandet med basilikumblader.»

Lars skjøv orkideen i vinduskarmen til side, og da han skulle åpne vinduet, var det bare så vidt den eikefargede Bang & Olufsen-høyttaleren ved siden av ikke veltet. Lukten av den krydrede tomatsausen borte på kokeplaten iblandet den metalliske lukten av menneskeblod og aromaen han hadde kjent fra sine egne fingertupper en drøy time tidligere, fikk spyttproduksjonen til å øke. Han dro ned munnbindet og tok noen dype drag med luft for å stoppe trangen til å kaste opp.

 

Oppsummeringen tok de på trappen utenfor etter at krimteknikerne hadde gitt en redegjørelse.

«Vi tenker vel det samme», sa Ervik.

«Heftige slag i hvert fall.»

«Og innbruddstyver bruker sjelden pizzaskjærere til å slice opp folks ansikter.»

«Ser ut til å ha vært sterke følelser inne i bildet, ja.»

«Visste du at hun var en slags helsekostfanatiker?» spurte Ervik. «Delte oppskrifter på Instagram, prekte om kortreist mat og alle de greiene der. Kanskje drapsmannen var drittlei tytet.»

«Vi må selvsagt snu alle steiner», sa Lars og prøvde å holde diskusjonen på et seriøst nivå. «Etterforske bredt, sjekke alle tenkelige hypoteser opp mot hva de konkluderer med på Gades.»

Krimteknikerne hadde visstnok akkurat fått bekreftet at liket straks kom til å fraktes til obduksjon.

«Ja, i en sak som denne, kjører nok folkene der ute hele pakken», sa Ervik. «Ytre skader, hvorvidt hun var dopet, seksuelle spor, you name it.»

Lars kikket bort på bilveien. Flere av bilistene i de passerende bilene snudde seg, og skuelystne fotgjengere gikk unaturlig sakte forbi på fortauet.

Ervik snudde seg og så i samme retning:

«Jungeltelegrafen er nok godt i gang, ja», slo han fast.

«Det blir bare en enkel couscousgryte», kunngjorde Stine idet hun åpnet døren og slapp Mia og Markus inn i entreen. «Som sagt hadde jeg egentlig tenkt å lage favoritten din, Mia, men så ble det i stedet en nødløsning fra frysen.»

«Jeg klarer meg fint uten tikka masala», sa Mia, selv om det strengt tatt ikke var sant.

Hun angret på at hun ikke hadde unt seg en røyk før hun forlot kontoret. En lakrispastill fikk gjøre nytten, hun lirket en ut av vesken uten at Markus så det. På vei opp trappen forklarte Stine at det var krisestemning i nabolaget, drapet hadde kommet som et sjokk på absolutt alle.

«Ja, nå står det i avisen også», sa Mia mens hun tygget hardt på pastillen.

Hun fulgte Markus inn til fetteren og kusinen i TV-stuen og forsikret seg om at døren inn dit var lukket, før hun fortalte at Bergens Tidende hadde omtalt avdøde som en kvinne i førtiårene, ennå ikke formelt identifisert.

«Det var jo det jeg sa», erklærte Stine og gikk bort til komfyren. «Det må være Pernilla.»

Det var noe triumferende over måten hun sa det på, enda de begge visste at det var en sjeldenhet at de dramatiske fantasiene hennes ledet til en konklusjon som samsvarte med virkeligheten.

«Hvem andre enn Pernilla skulle det være, liksom», sa Stine og rørte i den turkise emaljegryten. «Hun pleier ofte å hente Olle litt tidlig på SFO, og jeg tipper at hun …»

Stine avbrøt seg selv ved å begynne å gråte og rev av litt tørkerull som hun trykket mot øynene. I dag var hun usminket og håret var rufsete. Like fullt var hun vakker, på en måte Mia alltid hadde forbundet med skuespillere fersket av paparazzifotografer utenfor treningsstudioet når de hadde fri. Mia hadde havnet i skyggen av storesøsteren allerede i tenårene.

«Tenk at Pernilla aldri mer kommer til å lage vindusutstillinger der nede», sa Stine og pekte i retning det lysende Fargerike-skiltet tvers over veien. «Eller slå av en prat med meg når jeg treffer henne borte på Spar.»

Det gikk i kjøkkendøren. Ungene kom inn, med eldstejenta Louise i spissen.

«Er det snart middag, mamma?»

«Snart», sa Stine og forklarte at gryteretten måtte bli ordentlig varm først.

«Kan vi få spise i TV-stuen?»

Stine var den av søstrene som hadde arvet morens ordenssans, og som stadig terpet på både husregler og leggetider. Mia hadde til dags dato aldri opplevd at et måltid hos søsteren ble inntatt noe annet sted enn rundt et fint dekket spisebord.

«Ja, hvorfor ikke?» sa Stine og slo ut med armene.

 

Det var uvant å sitte på en barkrakk ved Stines kjøkkenvindu og spise gryterett uten annet tilbehør enn avrevne korianderblader, og uten andre enn henne selv og søsteren til stede. Verandadøren sto åpen, men det var varmere ute enn inne. At verken tallerkenene eller vannglassene matchet, forsterket opplevelsen av unntakstilstand.

«Oppskriften er faktisk Pernillas», sa Stine. «Marokkansk grønnsakstagine. Den har ikke ligget så veldig lenge i …»

Mia hadde ikke kommet ordentlig i gang med spisingen ennå.

«Går det bra?» spurte Stine. «Jeg er ganske sikker på at den har ligget maks et par uker i fryseren.»

«Det går bra», sa Mia. «Nydelig krydder, forresten. Men du, er det litt mye for deg å ta inn på en gang?»

«Det verste blir å fortelle det til Lukas og Louise», sa Stine. «De har jo aldri opplevd at noen de kjenner, har dødd.»

«Andre enn mamma.»

«Men hun var sytti.»

«Jo, jo», sa Mia og lastet en liten haug med kikerter på gaffelen.

Det var første gang hun var så tett på noe som muligens var en alvorlig forbrytelse, og det var ikke fritt for at hun var nysgjerrig på detaljene. For henne var true crime langt mer enn en fritidsinteresse. På psykologstudiet hadde hun skrevet hovedoppgave om løgndeteksjon, og nå holdt hun på med en nettbasert master i kriminalpsykologi ved siden av privatpraksisen. Det hun funderte mest på, var hvem som kunne ha et motiv for å drepe en helt ordinær tobarnsmamma. Riktignok visste hun at de færreste mennesker var særlig ordinære hvis man pirket litt borti fasaden deres. Også i Pernillas forhistorie kunne det ligge noe som tilsa at et menneske hatet henne eller var ute etter hevn.

Stine skjøv tallerkenen med den halvspiste middagsporsjonen til side, tok en raus slurk av vinen og begynte å snakke på inn- og utpust om Pernilla og familien hennes. Hun fikk det meste til å handle om seg selv. Rett nok innledet hun med å fortelle at Pernilla og mannen hennes Henrik hadde kommet flyttende til Bergen med datteren Frøya for nærmere åtte år siden, da Pernilla var gravid med Olle. De hadde vært opptatt av å finne en bolig som lå nærmest mulig interiørbutikken Henrik hadde fått jobb i. Men raskt dreide hun det over på sitt eget oppussingsprosjekt.

«Vi kunne helt klart ha fått både billigere og bedre maling på Megaflis», sa hun og nikket ned mot butikkvinduene. «Men, som jeg sa til Tore, jeg syntes det var verd pengene å støtte de lokale aktørene.»

«Ja visst», sa Mia.

«Olle er forresten en skikkelig skjønning», sa Stine. «Han forstår at han er annerledes, men tar det med et smil.»

Hvis Mia husket rett, hadde Stine nevnt at han strevde med finmotorikken i tillegg til alt som hadde med det kognitive og språklige å gjøre.

«Vet de hva som er årsaken til vanskene hans?» spurte hun.

«Pernilla vil ikke at Olle skal bli satt i bås», sa Stine. «Og det synes jeg er en skikkelig fin holdning. På helsestasjonen mente de visst at han burde utredes mer, men Pernilla er opptatt av at han ikke er syndromet sitt. Han er Olle.»

«Det er jo helt sant», sa Mia.

«Men jeg har jo selv erfart hvor krevende det er å passe ham», fortsatte Stine. «De gangene han er med Lukas hjem etter skolen, må jeg lage middagen klar på forhånd. En dag nekter han å ta av seg ytterklærne, en annen dag blir han sittende en evighet på do.»

«Huff da.»

«Og så er han en hund etter sjokolade. Enda Pernilla prøver å begrense det, men gutten oppfatter konsekvent ikke beskjeder.»

Hvis det var noen som fortjente sympati, var det åpenbart nabofamilien. Men Stine var seg selv lik. Nå skulle Mia skryte av at Stine hadde stilt opp for et utviklingsforstyrret barn og en lokal interiørbutikk. Helt fra de var små hadde Stine tidvis hatt nok med seg selv, kanskje fordi hun så lett ble overveldet. Mia var den som hadde måttet støtte moren etter at faren deres forlot familien til fordel for elskerinnen. Og etter hvert som faren mer og mer meldte seg ut av døtrenes liv, var det også Mia som til stadighet hadde måttet forsikre moren om at hun var forelder nok for dem begge. Likevel var det storesøsteren som gjennom alt sammen hadde representert trygghet for Mia. Inntil hun møtte Simen.

«Det høres tøft ut, det Pernilla sto i til daglig», sa Mia.

«Forrige gang Olle var hos oss, sendte Pernilla en melding etterpå», fortsatte Stine. «Bare for å si at han virkelig elsket den hjemmelagde energibaren jeg sendte med ham hjem.»

«Så fantastisk», sa Mia.

«Den var sukkerfri.»

Mias glass var nesten tomt, og nå skjenket søsteren henne et nytt. Hun fikk heller la bilen stå til i morgen.

«Hva tror du, da?» spurte hun. «Du som er psykolog og spesialist på kriminalitet eller gjerningsmannsprofilering eller hva det nå heter?»

Selv om Mia ikke visste nok om Pernilla til å komme med en teori om hvem som kunne ha drept henne, ramset hun opp hva som var relevant å gå etter. Hvem var det som meldte fra om funnet, for eksempel. Og var det skader som tydet på kamp, var det innslag av «overkill»? Mange aspekter ved et åsted kunne avsløre hvorvidt et drap var resultat av impulsivitet eller uttrykk for en kontrollert handling, og ikke minst hvor emosjonelt aktivert drapsmannen var. «Men jeg er jo verken spesialist eller profilerer ennå», la hun til.

«Prøver du å si at du mistenker Henrik?»

«Selvfølgelig ikke», sa Mia. Hun hadde jo virkelig ikke noe grunnlag for å mistenke noen. Og det var heller ikke gjerningspersoners identitet som gjorde henne fascinert av kriminalpsykologi. Det som alltid hadde pirret nysgjerrigheten, var hvilken motivasjon et menneske kunne ha for å drepe et annet, hva som rørte seg i en drapspersons psyke.

«Det er uansett flere år til jeg er kvalifisert til å jobbe med en sak som denne», sa hun og tømte innpå resten av glasset.

